**Eiropas Savienības vispārējā budžeta pārskats par 2018.gadu (Latvija)**

Pārskats par finanšu plūsmu 2018.gada Eiropas Savienības (ES) vispārējā budžetā[[1]](#footnote-1) nemainīgi atspoguļo faktiskā[[2]](#footnote-2) finansējuma apjomus, kuri izmaksāti dalībvalstīm, kā arī summas, kuras dalībvalstis iemaksājušas ES vispārējā budžetā attiecīgajā finanšu gadā. Arī 2018. finanšu gada ES budžetā netiek iekļauta Apvienotās Karalistes izstāšanās no ES lēmuma ietekme, ņemot vērā pagarināto procesu kopumā. Pašlaik spēkā esošajā daudzgadu finanšu shēmā (DFS) laika posmam no 2014.-2020.gadam, 2018.gads ir piektais pēc kārtas. Līdz ar to pamatā tika turpināta attiecīgā plānošanas perioda programmu ieviešana, vienlaicīgi piešķirot finansējumu arī budžeta plānā neparedzētiem pasākumiem. Tādējādi apstiprinātais 2018.gada budžets tika grozīts vairākas reizes (kopā 6 budžeta grozījumi gada laikā), ar mērķi pārskatīt ieņēmumu un izdevumu plūsmu un atbilstoši noteikt vajadzību un nepieciešamā finansējuma apmēru dažādās programmas, dažādiem pasākumiem.

**Eiropas Savienības vispārējā budžeta ieņēmumi**

Saskaņā ar Līguma par ES darbību 311.pantu, kā arī spēkā esošo Lēmumu par ES pašu resursu sistēmu, dalībvalstīm (DV) ir pienākums ik mēnesi nodrošināt iemaksas ES vispārējā budžetā jeb t.s. ES pašu resursus. 2018.gadā **Latvijas** **iemaksas** ES budžetā veidoja **276,7 milj. EUR** jeb 0,2% (norādīts 1.diagrammā) no kopsummas, kura ES DV kopīgi bija jānodrošina ES vispārējā budžetā (jeb 142 355,4 milj. EUR). Šāds iemaksu apmērs 28 dalībvalstu[[3]](#footnote-3) sarakstā ierindo Latviju 25. pozīcijā.

*1.diagramma*: ES dalībvalstu iemaksas ES vispārējā budžetā 2018.gadā, milj. EUR un % no kopbudžeta

Tomēr salīdzināma iemaksu statistika un korektāks dalībvalstu pozīciju atspoguļojums veidojas, attiecinot valstu iemaksas ES budžetā pret to iekšzemes kopproduktu (IKP) (skatīt 2.diagrammā), kā rezultātā Latvija ierindojas 17.vietā visu dalībvalstu vidū. Latvijas iemaksātais finansējuma apjoms veido 0,94% no tās 2018.gada IKP (29 524 milj. EUR, tekošajās cenās). Salīdzinot valstu iemaksu apjomu ar to labklājības līmeni, ietekme uz DV tik ļoti neatšķiras kā iemaksu nominālā salīdzinājumā, jo rādītāji variē 0,6% - 1,3% robežās.

*2.diagramma*: ES dalībvalstu iemaksātais finansējums ES budžetā pret katras dalībvalsts IKP 2018.gadā, %

Salīdzinot dalībvalstu veikto iemaksu apjomu uz vienu iedzīvotāju, nepārprotami, lielākie ieguldījumi nāk no tām valstīm, kuru iemaksātās summas ir lielākas, bet vienlaicīgi tās nav lielākās iedzīvotāju skaita ziņā (skatīt 3.diagrammā). Vērtējot iedzīvotāju skaitu uz 2018.gada 1.janvāri un gada laikā veiktās iemaksas ES vispārējā budžetā, lielākās iemaksu summas attiecināmas uz Luksemburgu, Īriju, Beļģiju, Dāniju, Nīderlandi u.c. valstīm. Latvijā iedzīvotāju skaits 2018.gada sākumā bija 1 934 379, tā rezultātā iemaksātā pašu resursu summa uz vienu iedzīvotāju veido vien 143 EUR.

*3.diagramma*: ES dalībvalstu iemaksātais finansējums ES budžetā uz vienu iedzīvotāju 2018.gadā, EUR

**Eiropas Savienības vispārējā budžeta izdevumi**

ES vispārējā budžeta faktiskie izdevumi nozīmē to, ka finansējuma izmaksas dalībvalstīm var attiekties gan uz tekošo plānošanas periodu, gan iepriekšējiem (piemēram, noslēguma maksājumu izmaksa u.c.). Vienlaicīgi, ikgadējo budžetu izdevumu apjomiem jārespektē spēkā esošais DFS, tā kopējie izdevumu limiti un programmu finansējuma kopapjomi. Ievērojot spēkā esošo DFS, izdevumi nodrošina atbilstošo politisko prioritāšu finansēšanu, aptverot visas ES darbības jomas. Arī 2018.gads nav izņēmums un finansējums tajā tika paredzēts konkurētspējas un nodarbinātības programmām, ekonomiskās, teritoriālās un sociālās kohēzijas veicināšanai un atbilstošiem pasākumiem, kā arī vides saglabāšanai un lauksaimniecības politikas īstenošanai, iekšējās un ārējās drošības pasākumiem, patvēruma politikas projektiem, Eiropas ārpolitikas realizācijai un ES iestāžu administratīvo funkciju vajadzībām.

Proporcionāli lielākā daļa izdevumu veidojas tradicionālo politiku jeb dalītās pārvaldības programmu ietvaros (t.i. Kohēzijas politika un Kopējā lauksaimniecības politika), ņemot vērā, ka šo politiku īpatsvars ir lielāks arī DFS septiņu gadu finanšu ietvarā. EK tieši un netieši pārvaldītajās programmās finansējums DFS ir proporcionāli mazāks, līdz ar to arī veido mazāku īpatsvaru ikgadējā budžetā. Kopumā ikgadējos budžetos izdevumu apjoms atkarīgs no programmu ieviešanas tempa jeb projektu ieviesēju vajadzībām. Zemāk, 1.tabulā atspoguļots dalībvalstīm izmaksātais finansējums pa izdevumu kategorijām, norādot kategorijas īpatsvaru kopējā 2018.gada izdevumu apjomā.

*1.tabula:* 2018.gadā dalībvalstīm izmaksātais finansējums pa izdevumu kategorijām un kategoriju īpatsvars ES kopbudžetā

|  |  |  |
| --- | --- | --- |
| Kategorijas nosaukums | Izmaksātais DV 2018.gadā (milj. EUR) | Procentuālā daļa no kopbudžeta 2018.gadam (%) |
| 1a. Konkurētspēja izaugsmei un nodarbinātībai | 16 311,6 | **12,51%** |
| 1b. Ekonomiskā, teritoriālā un sociālā kohēzija | 46 412,8 | **35,58%** |
| 2. Ilgtspējīga izaugsme: Dabas resursi | 56 103,8 | **43,01%** |
| 3. Drošība un pilsonība | 2 904,8 | **2,23%** |
| 4. Globālā Eiropa | 37,4 | **0,03%** |
| 5. Administrācija | 8 508,3 | **6,52%** |
| *Izmaksāts DV no īpašajiem ārpusbudžeta instrumentiem* | 157,4 | **0,12%** |
| Kopā | 130 436,2 | **100%** |

**Latvijas saņemtais finansējums** no ES vispārējā budžeta 2018.gadā kopsummā veidoja **1 211,8 milj. EUR** jeb vien 0,93% no visiem ES vispārējā budžeta izdevumiem (130 436,2 milj. EUR), kuri izmaksāti dalībvalstīm. Vērtējot dalībvalstu pozīcijas vien pēc saņemtā finansējuma apjoma no ES vispārējā budžeta, Latvija ierindotos 23.vietā visu dalībvalstu sarakstā. Taču salīdzinot dalībvalstu saņemtā finansējuma apjomu pret katras DV IKP, Latvija ierindojas 3.vietā starp visām 28 dalībvalstīm. Latvijai piešķirtie līdzekļi no ES vispārējā budžeta veido nedaudz virs 4% no Latvijas 2018.gada IKP (skatīt 4.diagrammā).

*4*.*diagramma*: ES dalībvalstu saņemtais finansējums no ES budžeta 2018.gadā pret katras dalībvalsts IKP, %

Izsakot dalībvalstīm izmaksātā finansējuma apjomu uz konkrētās valsts iedzīvotāju skaitu, 5.diagrammā redzams, ka izteikti augstāki rādītāji 2018.gadā atbilst tām valstīm, kurām ir nomināli lielāks saņemtā finansējuma apjoms, t.i. Ungārijai, Itālijai un Vācijai. Latvijas saņemtā finansējuma summa uz vienu iedzīvotāju pagājušajā gadā veido salīdzinoši lielu apjomu - 626,5 EUR. 28 ES dalībvalstu vidū šāds rādītājs nozīmē Latvijas atrašanos 5.pozīcijā.

*5*.*diagramma*: ES dalībvalstu saņemtais finansējums no ES budžeta 2018.gadā uz vienu iedzīvotāju, EUR

6.diagrammā norādīts no ES budžeta piešķirtais finansējums Latvijai, strukturējot to pa nozarēm. 2018.gadā no faktiski saņemtajiem līdzekļiem lielāko daļu summas veido finansējums 2.kategorijā *Ilgtspējīga izaugsme: dabas* resursi – 650,7 milj. EUR(jeb 54% no visa saņemtā finansējuma apjoma)*.* Šīs izdevumu kategorijas ietvaros Latvija, tāpat kā citas DV, realizē Kopējo lauksaimniecības politiku un saņem finansējumu no Eiropas Lauksaimniecības garantiju fonda (ELGF), Eiropas Lauksaimniecības fonda lauku attīstībai (ELFLA) un Eiropas Jūrlietu un zivsaimniecības fonda (EJZF). 1.budžeta izdevumu kategorijas *Gudra un iekļaujoša izaugsme* b. apakškategorijas *Ekonomikas, sociālā un teritoriālā kohēzija* ietvarosLatvija saņēma finansējumu 450,7 milj. EUR apmērā (37% no visa saņemtā finansējuma apjoma). Šīs kategorijas ietvaros finansējums tiek īstenots ar Eiropas Reģionālās attīstības fonda (ERAF), Eiropas Sociālā fonda (ESF) un Kohēzijas fonda (KF) palīdzību. Zinātnes, pētniecības, transporta un enerģētikas, kā arī mazo un vidējo uzņēmumu atbalsta projektu realizācijai no 1a. apakškategorijas *Konkurētspēja izaugsmei un nodarbinātībai*, Latvija 2018.finanšu gadā saņēmusi 62,3 milj. EUR (6% no visa saņemtā finansējuma apjoma). Šīs nozares ietvaros Latvija realizē projektus un piedalās tādās programmās kā Apvārsnis2020, Eiropas infrastruktūras savienošanas instruments (CEF), Erasmus+ un instrumentā mazo un vidējo uzņēmumu konkurētspējas veicināšanai (COSME). 2018.gadā saņemts finansējums arī migrācijas politikas un iekšējās drošības, kultūras un civilās aizsardzības politiku ieviešanai 3.budžeta izdevumu kategorijā *Drošība un pilsonība*,īstenojot projektus un iesniedzot rēķinus apmaksai21,4 milj. EURapmērā (tas veido 2% no visa saņemtā finansējuma apjoma). Pavisam nelielā apmērā atsevišķām dalībvalstīm tiek atlīdzināti izdevumi 4.izdevumu kategorijā *Globālā Eiropa*, tā kā absolūts vairākums finansējuma no šīs kategorijas tiek novirzīts ES kopējiem projektiem ārpolitikā un drošības nozarē, kā rezultātā valstis praktiski nerealizē individuālus projektus šīs kategorijas programmās. 2018.gadā Latvija nav saņēmusi atlīdzināmos izdevumus 4.izdevumu kategorijā un tie procentuāli neatspoguļojas saņemtajā finansējumā par iepriekšējo finanšu gadu. Savukārt, Latvijas pārstāvju darbam ES administratīvo funkciju nodrošināšanā Latvijai attiecināmais finansējumu veido 9,1 milj. EUR (jeb aptuveni 1% no visa apjoma, kurš saņemts attiecīgajā pārskata gadā ).

*6.diagramma:* Latvijai piešķirtais finansējums no ES budžeta pa izdevumu kategorijām, milj. EUR

**Neto bilance**

Tradicionāli, veicot salīdzinājumu starp dalībvalstu veiktajām iemaksām ES vispārējā budžetā un saņemto finansējumu no tā, iespējams noteikt valstu neto ieguvumus, kā arī provizoriski nodalīt tās valstis, kuras faktiski saņem vairāk nekā iemaksā budžetā un otrādi – iemaksā vairāk par saņemtajiem resursiem. Dalībvalstu bilances par 2018. finanšu gadu (skatīt 7.diagrammu) norāda uz to, ka pozīcijas praktiski nemainās un joprojām ES budžetā tādas valstis kā Vācija, Francija, Apvienotā Karaliste, Itālija, Nīderlande, Zviedrija, Austrija, Dānija, Somija nomināli iemaksā lielāku summu nekā saņem. Savukārt, tādu valstu kā Polija, Ungārija, Portugāle, Grieķija, Rumānija, Čehija, Slovākija, Bulgārija u.c. no ES budžeta saņemtais finansējums pārsniedz iemaksas tajā. Latvijas neto bilance visus iepriekšējos gadus un jau kopš iestāšanās ES ir bijusi pozitīva. 2018.gadā tā veido aptuveni 0,9 mljrd. EUR, tā kā šajā gadā Latvija iemaksājusi ES vispārējā budžetā 276,7 milj. EUR, savukārt dažādu programmu ietvaros gada laikā saņēmusi 1 211,8 milj. EUR.

*7.diagramma:* 2018.gada ES dalībvalstu neto bilances, mljrd. EUR

Savukārt, izsakot un salīdzinot DV iemaksātā un saņemtā finansējuma starpību ar valstu IKP, redzams objektīvāks vērtējums un reālie dalībvalstu ieguvumi no ES vispārējā budžeta procentuālā izteiksmē (skatīt 8.diagrammu). Valstu iedalījumu (neto maksātājvalstis un neto saņēmējvalstis) šāds datu atspoguļojums būtiski nemaina, tomēr attiecībā pret nominālo situāciju iepriekšējā diagrammā, redzams, ka, izsakot neto bilanci pret katras dalībvalsts labklājības līmeni, lielākajām dalībvalstīm negatīvās bilances neveido pat 1% no to IKP. Savukārt, saņēmējvalstu pozitīvā bilance un rādītāji norāda uz vērā ņemamu ieguldījumu IKP veidošanā.

*8.diagramma*: ES dalībvalstu bilances salīdzinājumā ar dalībvalstu IKP 2018.gadā, %

Zemāk, 9.diagrammā, dalībvalstu bilances ir izteiktas *euro* valūtas izteiksmē. Latvija 2018.gadā par katru ES budžetā iemaksāto EUR no tā atpakaļ ir saņēmusi virs 4 EUR. Diagrammā redzams, ka, salīdzinot iemaksas un saņemto finansējumu, lielākās neto maksātājvalstis par vienu iemaksāto EUR pretī saņem daļu no tā, jeb 0,3 līdz 0,8 EUR centus. Savukārt, neto saņēmējvalstu iemaksāto un saņemto EUR attiecība svārstās no 2 līdz 5 EUR par katru iemaksāto valūtas vienību.

*9.diagramma*: ES dalībvalstu saņemtā finansējuma apjoms uz 1 iemaksāto EUR

1. *Avots: Eiropas Komisijas (EK) mājas lapa,* [*https://ec.europa.eu/budget/graphs/revenue\_expediture.html*](https://ec.europa.eu/budget/graphs/revenue_expediture.html) [↑](#footnote-ref-1)
2. Pārskatā par konkrēto finanšu gadu tiek analizēti faktiskie dati, līdz ar to saņemtā un iemaksātā finansējuma apjoms ir atkarīgs no ikgadējā budžeta ieviešanas tempa un specifikas. [↑](#footnote-ref-2)
3. BE-Beļģija; BG-Bulgārija; CZ-Čehijas Republika; DK-Dānija; DE-Vācija; EE-Igaunija; IE-Īrija; EL-Grieķija; ES-Spānija; FR-Francija; HR-Horvātija; IT-Itālija; CY-Kipra; LV-Latvija; LT-Lietuva; LU-Luksemburga; HU-Ungārija; MT-Malta; NL-Nīderlande; AT-Austrija; PL-Polija; PT-Portugāle; RO-Rumānija, SI-Slovēnija; SK-Slovākija; FI-Somija; SE-Zviedrija; UK-Apvienotā Karaliste [↑](#footnote-ref-3)